C 177/150
LV
Eiropas Savienības Oficiālais Vēstnesis
17.5.2023.
Trešdiena, 2022. gada 14. decembris (7a)
Sarežģītām, ilgstošām un nepārredzamām administratīvajām procedūrām ir nesamērīga ietekme uz iedzīvotā­ jiem, vietējām iestādēm un MVU, kas darbojas kā atjaunīgo energoresursu enerģijas pašpatērētāji individuāli vai ar agregatoru un atjaunīgās enerģijas energokopienu starpniecību.
Tas bieži vien ir saistīts jo īpaši ar pieredzes vai zināšanu, finanšu resursu un cilvēkresursu trūkumu, kas neļauj orientēties atļauju piešķiršanas un tīkla pieslēguma ierīkošanas procesos.
Ir jāatvieglo neprofesionālu un nekomerciālu tirgus dalībnieku iespējas sekmīgi orientēties attiecīgo apstiprinājumu saņemšanas procedūrās.
Tas būtu jāveicina, vajadzības gadījumā veicot vienkāršošanu, kā arī paredzot īpašus segmentus, kuros šiem dalībniekiem nav tādas pašas kapacitātes kā citiem profesionāliem, ar pietiekamiem resursiem nodrošinātiem tirgus dalībniekiem.
Integrētajā atjaunīgās enerģijas daudzlīmeņu plānošanā un kartēšanā būtu jāatspoguļo vietējā un reģionālā līmenī īstenotā plānošana un kartēšana, kā arī jāapzina atļauju piešķirošo iestāžu aplēstās personāla, mācību, finansējuma un tehniskās vajadzības.
(8)
Atjaunīgās enerģijas projektu ātrāku ieviešanu vajadzētu atbalstīt ar integrētu daudzlīmeņu plānošanu un atjaunīgās enerģijas kartēšanu, ko dalībvalstis veiktu strukturētā sadarbībā ar vietējām un reģionālajām iestādēm.
Dalībvalstīm būtu jāapzina sauszemes, virszemes, pazemes un jūras teritorijas, kas nepieciešamas, lai ierīkotu stacijas enerģijas ražošanai no atjaunīgajiem energoresursiem, tādējādi izpildot valsts devumu nolūkā sasniegt pārskatīto 2030. gada atjaunīgās enerģijas mērķrādītāju, kas noteikts Direktīvas (ES) 2018/2001 3. panta 1. punktā, kā arī apakšmērķrādītājus, kas noteikti Regulas (ES) 2021/1119 15.a un 22.a pantā, 23. panta 1. punktā, 24. panta 4. punktā un 25. panta 1. punktā, un tās 2. pantā noteikto klimatneitralitātes mērķi.
Šādām teritorijām būtu jāatspoguļo to aplēstās trajektorijas un kopējā plānotā uzstādītā jauda, un tās būtu jāidentificē, izmantojot atjaunīgās enerģijas tehnoloģiju, kas noteikta dalībvalstu ▌valsts enerģētikas un klimata plānos, kurus atjaunina saskaņā ar Regulas (ES) 2018/1999 14. pantu.
Apzinot nepieciešamās sauszemes, virszemes, pazemes un jūras teritorijas, būtu jāņem vērā atjaunīgo energoresursu pieejamība un dažādu sauszemes un jūras teritoriju piedāvātais potenciāls atjaunīgās enerģijas ražošanai, izmantojot atšķirīgas tehnoloģijas, prognozētais enerģijas pieprasījums kopumā un dažādos dalībvalsts reģionos, ņemot vērā energoefektivitāti un sistēmu efektivitāti, relevantās energotīkla infrastruktūras, enerģijas, tostarp situmenerģijas, uzkrāšanas kompleksu un citu elastīguma rīku pieejamība, ņemot vērā jaudu, kas vajadzīga, lai nodrošinātu pieaugošo atjaunīgās enerģijas apjomu, potenciāls aktīvi iesaistīt iedzīvotājus energosistēmā, tiem darbojoties kā atjaunīgo energoresursu enerģijas pašpatērētājiem individuāli vai ar agregatoru un energokopienu starpniecību.
Turklāt dalībvalstīm būtu jānodrošina, ka 16. panta 1. un 2. punktā minētās administratīvās atļaujas būvēt, atjaunot un ekspluatēt stacijas enerģijas ražošanai no atjaunīgajiem energoresursiem tiek uzskatītas kā galīgie lēmumi par kompetentās iestādes vai kompetento iestāžu procedūras iznākumu attiecībā uz zemes izmantošanas noteikšanu teritorijā, kurā minētās stacijas atradīsies.
(9)
Dalībvalstīm par atjaunīgo energoresursu paātrinātas apguves teritorijām būtu jāizraugās tādas vietas, kuras ir īpaši piemērotas atjaunīgās enerģijas projektu izvēršanai, diferencējot tehnoloģijas, un kurās nav gaidāms, ka konkrēta veida atjaunīgās enerģijas izmantošanai būs būtiska ietekme uz vidi un pārtikas nekaitīgumu attiecībā uz lauksaimniecisko ražošanu.
Atjaunīgo energoresursu paātrinātas apguves teritorijām vajadzētu būt īpaši piemērotām, lai tur izveidotu atjaunīgo energoresursu enerģijas ražošanas stacijas.
Tomēr atjaunīgo energoresursu paātrinātas apguves teritorijās nebūtu jāuzstāda biomasas sadedzināšanas stacijas, izņemot tās, kas atrodas tālākā reģionā, kā minēts LESD 349. pantā, kur īpašu vajadzību dēļ varētu pieņemt izņēmumus.
Izraugoties atjaunīgo energoresursu paātrinātas apguves teritorijas, dalībvalstīm jāizvairās no aizsargājamām teritorijām un jāapsver atjaunošanas plāni.
Atjaunīgo energoresursu paātrinātas apguves teritorijas būtu jāizveido vismaz vēja turbīnām un saules elektrostacijām, un tās varētu izveidot biometāna ražotnēm.
Dalībvalstis var izraudzīties atjaunīgo energoresursu paātrinātas apguves teritorijas, kas ir specifiskas vienam vai vairākiem atjaunīgās enerģijas staciju veidiem, un tām būtu jānorāda atjaunīgās enerģijas veids vai veidi, kas ir piemēroti ražošanai katrā atjaunīgo energoresursu paātrinātas apguves teritorijā.
(9a)
Pārtikas ražošanai ir jāpiešķir prioritāte salīdzinājumā ar enerģijas ražošanu, un enerģijas ražošanai nevajadzētu samazināt pārtikas ražošanu vai kultūraugu ražību, jo abas šīs darbības var notikt un tām jānotiek paralēli, kā arī jāizmanto sinerģija.
Lai to panāktu, ir jāveicina atjaunīgās enerģijas ražošana dažādos veidos un vietās, kas ir viegli pieejamas lauksaimniekiem, ka arī atbilstīgi lauku saimniecības vajadzībām.
Dalībvalstīm jāizvairās no tā, ka produktīva lauksaimniecības zeme, lauksaimniecības platības, kurās ražo augstas kvalitātes lauksaimniecības pārtikas produktus un produktus, kam ir īpaša saikne ar vietējo ainavu un kultūru, tiek izraudzītas par atjaunīgo energoresursu paātrinātas apguves teritorijām.
Atjaunīgo energoresursu izmantošana, piemēram, biometāna ražošana, būtu jāstimulē teritorijās, kas atrodas netālu no lauksaimniecības objektiem, proti, teritorijās, kas ir tuvu lauksaimniecības zemei un lauksaimniecības uzņēmumiem, kā arī lauksaimniecībā